《拟韩昌黎山石》
清代·毓俊

山石嵂崒横翠微，瀑布洒落银虬飞。银虬喷水洗石磴，山草浓虬莓苔肥。

我生酷有山水癖，但恐人世知音稀。手拨烟雾入古寺，僧具蔬笋疗我饥。

借宿短榻不知晓，杲杲初日光照扉。上穷峭壁下阴谷，幽篁古木烟霏霏。

山禽绕树老猿啸，阴崖森森松四围。白云相逐登绝顶，千仞高冈振我衣。

一丘一壑自行乐，何必如马常衔鞿。山岳竦诮陇腾笑，撄情好爵胡不归。

作者简介：毓俊，字赞臣，满洲旗人。光绪己卯举人，陕西候补道。有《友松吟馆诗钞》。